**Επίσημη Τοποθέτηση στη Δημοσιογραφική Διάσκεψη της Ένωσης Δήμων**  
**11 Απριλίου 2025**

Αξιότιμες κυρίες και κύριοι,

Εννέα μήνες από την έναρξη λειτουργίας των Επαρχιακών Οργανισμών Αυτοδιοίκησης, είναι πλέον πασιφανές πως η ανάγκη για ριζική αναδιάρθρωση της Τοπικής Αυτοδιοίκησης δεν ήταν απλώς αναγκαία — ήταν επιτακτική.

Η ψήφιση του νέου νομοθετικού πλαισίου και η έναρξη λειτουργίας των νέων Δήμων και των συμπλεγμάτων Κοινοτήτων αποτέλεσαν τη θεμελιώδη βάση μιας φιλόδοξης, αλλά απολύτως αναγκαίας, εθνικής και κρατικής προσπάθειας.

Όπως συμβαίνει με κάθε μεταρρυθμιστική αλλαγή, τα αρχικά στάδια συνοδεύτηκαν από δυσκολίες, αβεβαιότητες και προσαρμογές. Αυτές, ωστόσο, δεν αποδυναμώνουν την ουσία της αλλαγής. Αντιθέτως, επιβεβαιώνουν τη βαρύτητα και το βάθος της μετάβασης. Από την πρώτη στιγμή, καθίσταται σαφές πως η πλήρης επιτυχία του εγχειρήματος προϋποθέτει την έμπρακτη στήριξη και τη θεσμική ενδυνάμωση των Οργανισμών, ώστε να διασφαλιστεί η ουσιαστική αυτονομία και αυτοδιοικητική τους υπόσταση.

**ΧΑΙΡΕΤΙΖΟΥΜΕ ΤΑ ΘΕΤΙΚΑ**

Ήδη παρατηρούνται αρκετά θετικά όπως για παράδειγμα:

* η μείωση του κόστους της αντιμισθίας των διοικητικών συμβουλίων: π.χ. τα μέλη των διοικητικών συμβουλίων των ΣΥΛ & ΣΑΛ στη Λευκωσία ήταν 60 ενώ σήμερα περιορίστηκαν σε 17 μέλη Δ.Σ. του ΕΟΑ
* η συμπλεγματοποίηση υπηρεσιών με τη συνένωση των επαρχιακών ΣΑΛ και ΣΥΛ αναβαθμίζει τη διαχείριση κρίσιμων υποδομών – όπως τα δίκτυα ύδρευσης, αποχέτευσης και όμβριων υδάτων
* η συνένωση 46 αρχών αδειοδότησης σε μόνο 5 με στόχο να επιτρέπει να λειτουργούν με ενιαία νοοτροπία και ενιαία ερμηνεία των προνοιών της νομοθεσίας κάτι που διευκολύνει πολύ τους μελετητές.

Χαιρετίζουμε επίσης τις στοχευμένες παρεμβάσεις του Υπουργού Εσωτερικών και του Υφυπουργού Έρευνας, Καινοτομίας και Ψηφιακής Πολιτικής, που συντέλεσαν στην εξομάλυνση προβλημάτων, όπως:

1. **Η άμεση ανταπόκριση για πρόσληψη ΕΟΧ** για κάλυψη βραχυπρόθεσμων αναγκών και στόχων της Διεύθυνσης Αδειοδότησης τους πρώτους δύσκολους μήνες λειτουργίας.
2. **Η διαδικασία της ταχείας αδειοδότησης** σε αδειοδοτημένα τεμάχια γης, μονοκατοικιών και πολυκατοικιών μέχρι 12 διαμερισμάτων (Εδώ είναι σημαντικό να προσθέσουμε ότι προϋπόθεση της επιτυχίας του συγκεκριμένου μέτρου είναι τη δυνατότητα άμεσης επιβολής της νομοθεσίας. Το σημείο αυτό παραμένει σε εκκρεμότητα).

Η διαδικασία αυτή μπορεί να χρησιμοποιηθεί από μελετητές που είχαν υποβάλει αίτηση αδειοδότησης που εμπίπτει στα κριτήρια της ταχείας αδειοδότησης με το προηγούμενο καθεστώς, αποσύροντας χωρίς επιπρόσθετη χρέωση την παλαιά αίτηση και να γίνει κατάθεση εκ νέου μέσω του λογισμικού Ιππόδαμος. Προτρέπουμε όσους έχουν καταθέσει με την προηγούμενη μέθοδο να ξανα-υποβάλουν.

1. **Λειτουργία του λογισμικού Ιππόδαμος:** Δεν το κρύβουμε ότι αντιμετωπίσαμε πολλά προβλήματα με τον Ιππόδαμο. Όμως μετά από επίμονες και συντονισμένες προσπάθειες, ανταποκρίνεται καλύτερα πλέον στις απαιτήσεις της καθημερινής λειτουργίας. Δυστυχώς δεν θα μπορέσει ποτέ να μεταμορφωθεί σε ένα σύγχρονο εργαλείο.

Για να μειωθούν οι χρόνοι εξέτασης αιτήσεων περεταίρω επιβάλλεται:

(α) η ενσωμάτωση υπηρεσιών του Κράτους στον Ιππόδαμο ώστε οι διαβουλεύσεις μεταξύ αυτών και των ΕΟΑ να γίνονται πλέον ηλεκτρονικά π.χ. Τμήμα Περιβάλλοντος,

(β) να ενοποιηθεί η αδειοδότηση διατηρητέων οικοδομών. Σήμερα οι πολεοδομικές βεβαιώσεις των διατηρητέων εκδίδονται από το ΤΠΟ και οι οικοδομικές από τους ΕΟΑ

και (γ) να ολοκληρωθεί η στελέχωση των διευθύνσεων αδειοδότησης, η οποία έχει καθυστέρησε, λόγω της καθυστέρησης που προέκυψε στην έγκριση της δομής.

1. Η τροποποίηση του νομοθετικού πλαισίου για τη **διαχείριση επικίνδυνων οικοδομών**: ώστε να συμπεριληφθούν οι εισηγήσεις μας για επιπρόσθετα εργαλεία και χρηματοδότηση. Αναμένεται εναγωνίως η ψήφιση του νομοσχέδιου τον Μάιο.
2. Η δρομολόγηση λύσης στο οικονομικό έλλειμμα που θα προέκυπτε από την **επιστροφή του 60%** των εσόδων από την Αδειοδότηση Ανάπτυξης στους Δήμους.

**ΕΚΚΡΕΜΟΤΗΤΕΣ – ΠΡΟΒΛΗΜΑΤΙΣΜΟΙ**

Ωστόσο, είναι σαφές πως παραμένει ένα σημαντικό εύρος εκκρεμοτήτων για τα οποία επιβάλλεται να εργαστούμε όλοι: Θα εστιάσω σε δυο, την ανεξαρτησία των οργανισμών και στην απουσία διαβούλευσης και συντονισμού μεταξύ υπουργείων.

1. Η πλέον μεγαλύτερη αδυναμία ή η σημαντικότερη εκκρεμότητα που πρέπει να μας απασχολήσει αφορά την έλλειψη ανεξαρτησίας, τόσο διοικητικής όσο και οικονομικής, των τοπικών αρχών και των ΕΟΑ.

Να υπενθυμίσουμε ότι δεσμευτήκαμε ως κράτος στην ΕΕ για να εξασφαλίσουμε την πρόσφατη χρηματοδότηση της Κυπριακής Δημοκρατίας ότι η μεταρρύθμιση του συστήματος της τοπικής αυτοδιοίκησης στην Κύπρο θα είχε στόχο την…

*«… ενίσχυση των αρμοδιοτήτων του όσον αφορά την χάραξη πολιτικής και της διοικητικής αυτονομίας του...»*

Αυτό προνοεί και η Ευρωπαϊκή Χάρτα Τοπικής Αυτοδιοίκησης, δηλαδή ότι οι οικονομικοί πόροι των Οργανισμών Τοπικής Αυτοδιοίκησης πρέπει να είναι ανάλογοι με τις αρμοδιότητες που προβλέπονται από το Σύνταγμα ή το νόμο, να μπορούν να διατίθενται ελεύθερα από τους οργανισμούς ενώ παράλληλα διευκρινίζεται ότι οι τοπικές Αρχές πρέπει να είναι ελεύθερες να εγκρίνουν τον δικό τους προϋπολογισμό, χωρίς να υπόκεινται σε διαδικασίες έγκρισης από άλλους φορείς και κέντρα αποφάσεων.

Κατ’ επέκταση η διοικητική και οικονομική αυτοτέλεια δεν είναι διαπραγματεύσιμη, είναι βασικός πυλώνας της μεταρρύθμισης και αναγκαία προσθήκη για την επιτυχή άντληση πόρων από τα Ευρωπαϊκά Ταμεία.

Δεν είναι δυνατόν κέντρα αποφάσεων εκτός των ΕΟΑ να έχουν τη δυνατότητα να δημιουργούν οικονομικές υποχρεώσεις στους Οργανισμούς χωρίς να δημιουργούν και τα ανάλογα έσοδα, όπως πρόσφατα συνέβη με την απόφαση του Υπουργείου Οικονομικών με την μονομερή απόφαση για αλλαγή στις κλίμακες των υπαλλήλων ή να έχουν τη δυνατότητα μέσω της διαδικασίας έγκρισης των προϋπολογισμών από τη Βουλή εμμέσως να παρεμβαίνουν στα σχέδια, προγράμματα ή/και τιμολογιακή πολιτική.

Ανάμεσα στις απαραίτητες νομοθετικές τροποποιήσεις, ξεχωρίζει η ανάγκη αποδέσμευσης των ΕΟΑ από την υποχρέωση έγκρισης των προϋπολογισμών τους από τη Βουλή, καθώς και η δυνατότητα του ΥΠΟΙΚ για αναθεώρηση της δομής, των μισθολογικών βαθμίδων η ακόμη και του αριθμού του προσωπικού των οργανισμών.

Σε σχέση με το Διάταγμα Εκχώρησης Εξουσιών δεν μπορούν να θεωρούνται αυτοδιοικούμενοι οι οργανισμοί όταν ένα ολόκληρο τμήμα όπως η Διεύθυνση Αδειοδότησης λειτουργεί ανεξάρτητα και «αναφέρεται» εμμέσως πλην σαφώς εκτός της δομής οργανισμού!

Θέση μας είναι ότι η νομοθεσία των ΕΟΑ βρίσκεται σε διάσταση με το Διάταγμα Εκχώρησης Εξουσιών. Έχουμε ζητήσει από τη Βουλή των Αντιπροσώπων η οποία ψήφισε τη νομοθεσία να ζητήσει νομική γνωμάτευση.

Για παράδειγμα, εάν προκύψει πρόβλημα με τον ρυθμό έκδοσης αδειών, ποιος θα ευθύνεται; Η διοίκηση του ΕΟΑ στην οποία δεν έχει εκχωρηθεί η εξουσία έκδοσης αδειών από τον υπουργό αλλά είναι υπεύθυνη για την απόδοση του προσωπικού; Η Διεύθυνση Αδειοδότησης η οποία δεν επέλεξε τη δομή που η ίδια επιθυμούσε αλλά είναι υπεύθυνη να εκδίδει τις άδειες; Τα αρμόδια υπουργεία Εσωτερικών και Οικονομικών τα οποία επέλεξαν τη δομή, τις κλίμακες και τον αριθμό του προσωπικού της Διεύθυνσης Αδειοδότησης, επηρεάζοντας άμεσα τις δαπάνες, τις διαδικασίες και τις αρμοδιότητές της, αλλά δεν έχουν ευθύνη του αποτελέσματος; Η Βουλή των Αντιπροσώπων που εγκρίνει τον προϋπολογισμό ή μέρος του και κατ’ επέκταση συγκεκριμένων ενεργειών του οργανισμού, χωρίς να είναι υπεύθυνοι για το αποτέλεσμα; Βασικά όλοι έχουν λόγο αλλά κανείς δεν είναι υπεύθυνος.

1. Παρατηρείται σοβαρή έλλειψη διαβούλευσης μεταξύ ΕΟΑ και αρμοδίων Υπουργείων όπως και έλλειψη συντονισμού μεταξύ των Υπουργείων γεγονός που δημιουργεί κενά επικοινωνίας, δυσλειτουργία και καθυστερήσεις.

Θα αναφέρω κάποια παραδείγματα τα οποία προκύπτουν από τις προαναφερόμενες ελλείψεις:

* 1. Η μη συμπερίληψη δομής στον πρώτο προϋπολογισμό των ΕΟΑ για επικίνδυνες οικοδομές. Σήμερα αναλαμβάνουμε την ευθύνη διαχείρισης των επικίνδυνων οικοδομών χωρίς την αναγκαίά δομή.
  2. Καθυστέρηση έγκρισης των νέων κανονισμών λειτουργίας και των προϋπολογισμών, οι οποίοι παραμένουν σε εκκρεμότητα.
  3. Εκκρεμούν αναγκαίες τροποποιήσεις σε νομοθεσίες, δημιουργώντας θολά τοπία και γκρίζες ζώνες σε ζωτικές υπηρεσίες, όπως η αρμοδιότητα κατασκευής αντιπλημμυρικών έργων και χρηματοδότησης τους.
  4. Οι ΕΟΑ παρέλαβαν υποδομές ομβρίων και ύδρευσης σε κακή ή/και μη λειτουργική κατάσταση λόγω ελλιπούς συντήρησης ή/και κακοτεχνıών χωρίς να υπάρχει πρόνοια άμεσης χρηματοδότησης για επιδιόρθωση/αποκατάσταση των βλαβών π.χ. ο εγκιβωτισμένος αγωγός ομβρίων Κοτσίρκα και πάρα πολλά άλλα
  5. Την ίδια ώρα που το ΤΑΥ μέσω του Υπουργείου Γεωργίας θέτει τη λειψυδρία ως ένα από τα πλέον σημαντικά προβλήματα που αντιμετωπίζει η χώρα μας, άλλο τμήμα του κράτους έθετε χαμηλά στις προτεραιότητες της Κυβέρνησης, την πρόταση του ΕΟΑ Λευκωσίας για ευρωπαϊκή χρηματοδότηση ενός σχεδίου για ενιαία διαχείριση και αξιοποίηση του βρόχινου νερού.
  6. Εντός της προσεχούς διετίας, οι ΕΟΑ αναμένεται να αναλάβουν τη διαχείριση των Χώρων Υγειονομικής Ταφής Υπολειμμάτων (ΧΥΤΥ), Κόσιης και του Πεντάκομου, όπως προνοείται από τη μεταρρύθμιση της Τοπικής Αυτοδιοίκησης. Παρά ταύτα, μέχρι σήμερα, οι ΕΟΑ δεν έχουν ούτε φωνή ούτε ρόλο . Δεν έχουν προσκληθεί ούτε έχουν συμμετάσχει ουσιαστικά στις διαδικασίες διαβούλευσης και λήψης αποφάσεων για το παρόν και το μέλλον της διαχείρισης αποβλήτων.

Η εμπλοκή των ΕΟΑ –όχι ως θεατών, αλλά ως ισότιμων και ενεργών εμπλεκόμενων φορέων– είναι αναγκαία προϋπόθεση για κάθε σοβαρό εγχείρημα στον τομέα της κυκλικής οικονομίας και της ορθής διαχείρισης αποβλήτων.

Κυρίες και κύριοι,

Εκφράζω σήμερα μια συγκρατημένη, αλλά ειλικρινή αισιοδοξία. Πιστεύω ακράδαντα πως, μέσα από γόνιμο και συστηματικό διάλογο, πρωτίστως με την Ένωση Δήμων, με την οποία συμπορευόμαστε, και με τη συνεργασία του Κεντρικού Κράτους, θα επιτύχουμε το επιθυμητό αποτέλεσμα: την οικοδόμηση ανεξάρτητων, αποτελεσματικών και αξιόπιστων Οργανισμών προς όφελος του πολίτη.

Αναμένουμε, με θεσμική σοβαρότητα αλλά και με επιμονή, την ταχεία διευθέτηση των υπολοίπων εκκρεμοτήτων, ώστε η μεταρρύθμιση αυτή να μετατραπεί σε ένα διαρκές υπόδειγμα σύγχρονης αυτοδιοίκησης, θεμελιωμένο στην ανεξαρτησία, τη διαφάνεια και την αποτελεσματικότητα.

Σας ευχαριστώ θερμά.